Úrad vlády SR						 Na rokovanie vlády SR
Sekcia hospodárskej politiky					 dňa 21.11.2001
								 k číslu: 7561/2001
                               	     k bodu: 10

					
S t a n o v i s k o

k Správe o vývoji deficitu zahraničného obchodu Slovenskej republiky 
v I. polroku 2001

I.

Návrh predkladajú minister hospodárstva, ministerka financií a guvernér NBS. Obsahuje návrh uznesenia, predkladaciu správu, predbežné závery misie MMF, vývoj deficitu zahraničného obchodu ..., prílohy, tabuľky a návrh komuniké.

Správa informuje o nepriaznivom vývoji deficitu zahraničného obchodu z hľadiska časového, komoditno-sektorového a teritoriálneho. Schodok zahraničného obchodu za 1. polrok 2001 dosiahol 42,1 mld. Sk, t.j. 8,8 % HDP.

Vývoj deficitu je posudzovaný z hľadiska makroekonomických, štrukturálnych, regionálnych, proexportných a ochranných súvislostí. V závere sú uvedené odporúčania, ktoré by mali zamedziť negatívnemu vývoju deficitu obchodnej bilancie.

V nadväznosti na Predbežné závery misie MMF na zhodnotenie Staff-Monitored Program zo 4. novembra 2001 sa navrhuje uznesenie vlády, ktoré obsahuje úlohy s cieľom znížiť deficit zahranično-obchodnej bilancie.

II.

Vzhľadom na charakter materiálu sa medzirezortné pripomienkové konanie neuskutočnilo.

III.

Vývoj dovozu a vývozu a faktory, ktoré tieto veličiny ovplyvňujú, sú analyzované v jednotlivých častiach Správy o vývoji deficitu zahraničného obchodu SR v I. polroku 2001. Z tejto správy možno vyvodiť závery, ktoré sú pre posudzovanie problému významné a ktoré by sa mali premietnuť do opatrení na jeho riešenie:

-	vývoj deficitu zahraničného obchodu treba posudzovať z hľadiska jeho potenciálnych dôsledkov na budúci vývoj ekonomiky, na potenciálny vplyv rastúceho dovozu na štrukturálne reformy a v konečnom dôsledku na produkčnú schopnosť a exportnú výkonnosť ekonomiky,
-	ťažiskovým problémom aj vo vzťahu k deficitu zahraničného obchodu je ponuková stránka ekonomiky. Tu možno na jednej strane predpokladať, že zahraničné investície vyvolajú na ne nadväzujúce programy, ktoré podporia domácu ponuku. Táto ponuka bude pomáhať znižovať požiadavky na dovoz a na druhej strane nájde väčšie zastúpenie vo vývoze,
-	proexportná politika a jej nástroje zatiaľ nevyužívajú všetky svoje potenciálne možnosti,
-	určité možnosti zvýšenia príjmov sú spojené s bilanciou služieb,
-	k regulácii dovozu a zahraničného obchodu môže prispieť zdokonalenie legislatívy upravujúcej túto oblasť.

Pre riešenie problému deficitu zahraničného obchodu, predovšetkým pre reglementáciu dovozu, sú dôležité opatrenia obsiahnuté v predbežných záveroch misie MMF,  zamerané na vyhodnotenie staff monitored programu. Ich podstatou sú opatrenia fiškálneho charakteru, zamedzujúce tlakom na platobnú bilanciu.

Predložená správa umožňuje vymedziť príčiny, ktoré posudzovaný stav platobnej bilancie spôsobili. Je preto dobrým základnom aj pre prijímanie opatrení. Tieto opatrenia však nemajú a nemôžu mať špecifický charakter. Musia byť spojené s celým komplexom opatrení hospodárskej politiky, s fiškálnou, menovou a štrukturálnou politikou. 

S prihliadnutím na obsah správy a predovšetkým na podstatu problému možno  navrhované uznesenie vlády a v ňom obsiahnuté opatrenia pokladať za príliš zúžené. Akcentuje totiž len úlohy pre fiškálnu politiku, majúce za cieľ limitovanie dopytu. Uznesenie, ktoré vláda prijme na základe predloženej správy a rozpravy na jej rokovaní, by malo posudzovaný problém postihnúť v širších súvislostiach. Tomuto cieľu podľa nášho názoru lepšie zodpovedá takto formulovaný návrh uznesenia vlády:

A.	Vláda

A.1.  berie na vedomie

                   Správu o vývoji deficitu zahraničného obchodu Slovenskej republiky v I. polroku 2001

B.	ukladá

ministrovi hospodárstva

B.1. ďalej analyzovať komoditnú a teritoriálnu štruktúru vývozu a dovozu, faktory ovplyvňujúce ich vývoj a predkladať návrhy na udržanie ich dynamickej rovnováhy,

B.2. využiť legislatívne možnosti na obmedzenie nežiadúceho alebo nepotrebného dovozu, navrhnúť opatrenia obmedzujúce dovoz nekvalitných výrobkov,

B.3. navrhnúť opatrenia a formy podpory vzniku novej výroby (novozakladané výrobné odbory a v spolupráci so SZRB a Eximbankou navrhnúť nástroje na urýchlenie aktivít v tejto oblasti),

B.4. analyzovať príčiny spomalenia štruktúrnych zmien v hospodárstve, navrhnúť opatrenia na ich odstránenie a výrazné zlepšenie ponukovej stránky hospodárstva,

B.5. navrhnúť netarifné opatrenia pre dovozy konkurenčných komodít s cieľom dočasne obmedziť ich dovozy,

ministerke financií

B.6. fiškálnou politikou pôsobiť na zlepšovanie platobnej bilancie štátu, navrhnúť opatrenia na jej zlepšovanie,

ministrovi zdravotníctva

B.7. navrhnúť zmenu regulácie cien liekov a regulácie systému obstarávania liekov tak, aby nedochádzalo k trvalému  narastaniu ich ceny a nevýhodného dovozu, prehodnotiť terajšie teritoriálne rozdelenie výrobcov a dodávateľov liekov s cieľom znížiť ich vplyv na deficit zahraničného obchodu.

Bratislava 19. 11. 2001